DA Den Europæiske Unions Tidende CE 78/947

(2004/C 78 E/1002)

SKRIFTLIG FORESPØRGSEL P-0253/04

af Geoffrey Van Orden (PPE-DE) til Kommissionen

(27. januar 2004)

Om: Byggevaredirektivet

1. GD for Erhvervspolitik gennemfører i øjeblikket en høring med EU-medlemsstaterne inden fremsættelse af henstillinger til Europa-Parlamentet om en revision af byggevaredirektiv 89/106/EEC (1). Det lader til, at tidsplanen for projektet nu er blevet forlænget. Vil Kommissionen fortælle os grunden til udsættelsen og give os den nye tidsplan for færdiggørelsen af projektet?

2. Mens de fleste EU-medlemsstater kræver EF-mærkning af produkter for at markere overholdelse af byggevaredirektivet, lader det til, at fire medlemsstater fortolker direktivet anderledes og ikke kræver obligatorisk EF-mærkning. Vil Kommissionen bekræfte, at denne skævhed vil blive fjernet, og at alle EU-medlemsstater skal indføre obligatorisk krav om EF-mærkning for at markere overholdelse af byggevaredirektivet?

3. Inden en EF-mærkning kræver byggevaredirektivet en bekræftelse af, at produkterne lever op til de harmoniserede europæiske normer. Det erkendes dog, at EF-mærkningen ikke er noget kvalitetsmærke. Af gode grunde er en kvalitetsmærkning stadig påkrævet, og brandværns- og sikkerhedsindustrien arbejder med de relevante bemyndigede organer inden for EU-medlemsstaterne i et forsøg på at få den påkrævede kvalitetsmærketest i en medlemsstat anerkendt i alle andre medlemsstater. Dette vil reducere de samlede omkostninger for produktindførelse og vil derfor såvel gavne EU som gøre europæiske produkter mere konkurrencedygtige på verdensmarkedet. Vil Kommissionen støtte brandværns- og sikkerhedsindustriens forsøg på at nå dette »en enkelt test«-mål?

Svar afgivet på Kommissionens vegne af Erkki Liikanen

(18. februar 2004)

Kommissionen har til hensigt at gennemføre en revision af Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (herefter byggevaredirektivet), men indtil nu har man ikke forpligtet sig eller fastlagt nogen speciel tidsplan for denne opgave.

Formålet med revisionen af byggevaredirektivet skulle være at forbedre dets funktion. Det indledende arbejde i forbindelse med revisionen skal afsløre de eksisterende problemer og trække på indhentede erfaringer. Dette arbejde er blevet gennemført i løbet af 2003. Tidsplanen for forberedelse af anbefalinger til ændringer af direktivet vil blive udarbejdet, så snart omfanget af ændringer af systemet er kendt.

Kommissionen er klar over, at byggevaredirektivet ikke udtrykkeligt kræver CE-mærkning og at direktivets tekst antyder, at CE-mærkning kun er et krav til at kunne opnå de fordele, der er indeholdt i byggevaredirektivet. Kommissionen har altid talt for, at CE-mærkningen skal påføres, så snart betingelserne herfor er opfyldt, dvs. når der findes gyldige harmoniserede tekniske specifikationer. Inden for rammerne af Det Stående Byggeudvalg har Kommissionen ført drøftelser for at komme frem til en ensartet tolkning, der ville gøre markedskontrolmyndighedernes arbejde væsentligt lettere. Kommissionen fandt det imidlertid ikke passende at iværksætte retlige aktioner, før medlemsstaterne havde haft mulighed for at gennemføre byggevaredirektivet korrekt og før man er nået frem til en konsensus om en ensartet fortolkning af byggevaredirektivet.

Der bør også tages hensyn til dette aspekt i forbindelse med en revision af byggevaredirektivet.

Den eneste form for mærke, der kræves på de byggematerialer, for hvilke der findes harmoniserede tekniske specifikationer, er CE-mærkningen. Enhver anden form for mærkning kan kun være frivillig.

De oplysninger, der ledsager CE-mærkningen viser produktets ydeevne, eller hvor godt produktet er 4i forhold til den relevante karakteristik, der er omfattet af den harmoniserede tekniske specifikation. CE-mærkningen er et enkelt mærke, der er nødvendigt for at varen kan få fri adgang til det indre marked. Et produkt kan kun forsynes med frivillige mærker, hvis de øger værdien og ikke skaber forvirring med CE-mærkningen. Initiativer, der tages i forbindelse med frivillig certifikationsmærkning bør udelukkende være markedsdrevne. Kommissionen har ikke behov for at intervenere på dette område, med mindre sådanne kvalitetsmærker udgør en hindring for det indre marked.

(1) EFT L 40 af 11.2.1989, s. 12.